春秋終講伏蒙知府諫議臨視學舍宴勞諸生謹成小詩敘謝
作者：朱長文
朝代：宋

paragraphs: 泰山先生久冥寞，世把春秋束高閣。
腐儒退隠三十年，獨玩遺經思筆削。
濫居師席愧匪才，日演微言更歲籥。
欲遵廣路視堂奧，誓闢浮雲窺碧落。
茲辰講解告終篇，敢屈邦君親視學。
邦君舊是補衮才，忠論嘉謨動宸幄。
密爲福澤遍寰瀛，暫得麾符出京洛。
愛民如子不忍傷，政用中和屏威虐。
深惟教本在庠序，力助儒風止姦惡。
羣材儻得就長育，百堵何爲憚興作。
躭躭黌舍盡修嚴，翼翼公堂驟清廓。
已欣華構將落成，肯枉雙旌率僚幕。
清晨初謁二公祠，重道嚴師致恭恪。
更忘煩暑臨講席，自降威容聽揚搉。
羜肥酒釃宴諸生，金印煌煌對褒博。
傳聞長幼相告語，爭誦詩書親教約。
歡聲四出屏陰沴，雲霧俄收日華爍。
文翁化蜀士皆成，魯侯修泮民思樂。
自慚傳道竟何補，祿食充饑免藜藿。
幸逢賢守善承流，喜與吳人醉優渥。